1843 йылдың 15 авгусында Иван Михайлович Сеченов Санкт-Петербургта Михайлов һарайында урынлашҡан Төп инженер училищеһына уҡырға инә, унда дүрт— биш йыл башланғыс кластарҙа уҡый, унан һуң 1847 йылда офицер чины бирелә һәм бер йыл түбәнге офицерҙар класында уҡый. Ул физика һәм химия фәндәрен бигерәк тә тырышып өйрәнә, ә математиканан уны академик М. В. Остроградский уҡыта. Түбәнге офицер синыфтарының төп предметтар буйынса имтихан һөҙөмтәләре (ныҡлы төҙөлгән фортификация һәм төҙөлөш сәнғәте) буйынса Сеченов юғары офицер класына күсерелмәй, һәм 1848 йылдың 21 июнендә ул прапорщик чинында Киевҡа 2-се резерв сапёр батальонына ебәрелә. Мәскәү университетын билдәһеҙ Ольга Александровна ("Автобиографик яҙмалар"ында уның фамилияһын Сеченов яҙып ҡалдырмаған) тигән ханым иң алдынғы университет тип иҫәпләй, уның йоғонтоһо шулай көслө булғандыр инде, йәш Сеченов табип булырға ҡарар итә һәм Мәскәү университетына уҡырға инә. 1850 йылдың 23 ғинуарында, «ғаилә хәлдәренә» һылтанып, подпоручик чинында отставкаға сыға, һәм шул уҡ йылдың февраль башында Киевтан әсәһенең тыуған ауылына килә, бында ярты йылдан артыҡ була.